
asupra propunerii legislative privind unele măsuri referitoare la mişcarea 
antifascistă din România 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind unele măsuri referitoare la mişcarea antifascistă din România, trimisă comisiei cu adresa nr.253 din 21 mai 2002.

Menţionăm că Plenului Camerei Deputaţilor, în şedinţa din 6 mai 2003, a hotărât retrimiterea la comisie a propunerii legislative, în vederea reexaminării şi întocmirii unui raport suplimentar. Ca urmare, prezentul raport înlocuieşte raportul comisiei depus cu nr.152 în data de 20 martie 2003.

Propunerea legislativă are ca obiect reglementarea unor măsuri referitoare la mişcarea antifascistă din România, în sensul creării cadrului legislativ necesar desfăşurării activităţii de către Asociaţia Antifasciştilor din România.
La lucrările comisiei au fost prezenţi 18 deputaţi, din totalul de 19 membri ai comisiei.

În urma rediscutării propunerii legislative în şedinţa din 28 iunie 2005, Comisia propune respingerea acesteia întrucât, prin adresa nr.34/124 din 8 martie 2005, domnul deputat Valer Dorneanu, în calitate de iniţiator alături de domnul deputat Viorel Hrebenciuc, înştiinţează Comisia pentru muncă şi protecţie socială că îşi retrag iniţiativa legislativă din procedura de dezbatere parlamentară, cererea în acest sens fiind înaintată şi Biroului Permanent al Camerei Deputaţilor.

